b'\n_START_ARTICLE_\nIrbit\n_START_PARAGRAPH_\nIrbit (russisk: \xd0\x98\xd1\x80\xd0\xb1\xd0\xb8\xcc\x81\xd1\x82) er en by i Sverdlovsk oblast i Russland. Byen ligger p\xc3\xa5 h\xc3\xb8yre bredd av elva Nitsa, rundt 175\xc2\xa0km nord\xc3\xb8st for Jekaterinburg (avstand med tog 203\xc2\xa0km, og med bil 250\xc2\xa0km). Innbyggertall: 42\xc2\xa0578 (2005 est.), 43\xc2\xa0318 (folketelling 2002), 51\xc2\xa0708 (folketelling 1989).\n_START_SECTION_\nHistorie\n_START_PARAGRAPH_\nIrbit ble grunnlagt i 1631 som Irbejevskaja Sloboda (russisk: \xd0\x98\xd1\x80\xd0\xb1\xd0\xb5\xcc\x81\xd0\xb5\xd0\xb2\xd1\x81\xd0\xba\xd0\xb0\xd1\x8f \xd1\x81\xd0\xbb\xd0\xbe\xd0\xb1\xd0\xbe\xd0\xb4\xd0\xb0\xcc\x81), og navnet ble i 1662 endret til Irbit. Den fikk offisielle byrettigheter av Katarina den store i 1775 for byens lojalitet til keiserinnen under Pugatsjevoppr\xc3\xb8ret i 1773\xe2\x80\x931774._NEWLINE_P\xc3\xa5 1800-tallet var Irbitmarkedet en viktig hendelse for handelen med Sibirsk pelsverk og kinesisk te.\n_START_SECTION_\nN\xc3\xa6ringsliv og \xc3\xb8konomi\n_START_PARAGRAPH_\nUnder andre verdenskrig ble en motorsykkelfabrikk flyttet hit fra Moskva. I mer enn femti \xc3\xa5r er over tre millioner IMZ-Ural motorsykler produsert her. Fabrikken produserer n\xc3\xa5 bare to tusen motorsykler i \xc3\xa5ret, de fleste for eksport. I sovjettiden ble det imidlertid produsert hundretusenvis av motorsykler her. I dag produseres forskjellige typer motorsykler og reservedeler for dem, med spesialisering innen tunge motorsykler med sidevogner.'